khistorydata/jeongjo-sjw-relations huggingface dataset:
정조 0년 · 목
予曰。日昨傳敎之後。嚴禁觀光。倍於前日云。殊可怪也。民始曰。判尹入侍。親承下敎。而反有此擾民之擧。誠未知其故矣。○敎曰。漢城府事。可謂怪駭矣。旣無朝令。而傳布難行之令。至以雖有一二人之欲爲觀光者。罪其家長。罰及洞任爲言。以致擾民之端。大抵禁雜人。卽止鬧之意。而若此則適足爲起鬧之地。再昨聞之。深以爲駭。傳敎申飭者。以其禁其太甚。不欲行難行之令也。昨聞該府各部官來告政院之言。再昨以後。倍加知委嚴禁云。此雖少事。其亦法令。措民於手足容不得之地可乎。勅使雖是異國之人。豈以京中民人。登山陟峴。指點觀望者。爲笑朝廷之端乎。當初出令。已是不審。飭敎之下。又不遵行。該堂不可無警。至又凡係禁戢之事。所當漸磨寬緩。而近聞毋論大小事。一法禁之出。以致民間之喧擾云。殊非包拯持重之體。漢城判尹具善復爲先推考。以此意分付各部。○予曰。漢城府五部官員。卽爲發牌招致。使之聽傳敎。
정조 0년 · 강
御興政堂行晝講。仍行次對。知事黃景源。特進官李在協。承旨李普溫。玉堂閔養燮鄭宇淳。宗臣凝善君燨。武臣金樂淳。
정조 0년 · 목
講春秋。○予曰。孝明殿龕室帳。本以紅紗爲之。而今已渝色故。欲以紅緞改之。戶判明日入來。奉審可也。兵曹判書洪樂性曰。迎勅動駕時。都監爲前後廂。而禁御兩營之把守餘軍。當爲環衛矣。予曰。還宮後把守仍勿撤罷。則勅使入來時。可免雜亂之弊耶。左議政金尙喆曰然矣。樂性曰。今番庭試後。武科出身。除雜頉應赴防人。只爲四人。而今年西北邊地。未免失稔。在前如此之時。亦有除防納米之例。今番則何以爲之。予曰。赴防之效害何如。訓鍊大將張志恒曰。只送宣薦。法意有在。若其有心人。則可知邊上事務與形便。誠爲有益。不然徒貽弊端矣。尙喆曰。今番新榜。數旣不多。西北年凶。又如此。依前除防。亦似無妨矣。從之。
정조 0년 · 강
命關北各樣還穀代捧。參酌擧行。
정조 0년 · 목
左議政金尙喆啓言。咸鏡監司趙重晦狀啓以爲。各樣還上。勿論尤甚之次邑。一依戊子年例。隨其所得。全數代捧。稍實邑限折半。許令代捧。待明秋還作本色事。請令廟堂稟處矣。各樣還穀。不但用於賑穀與農糧。春秋種穀。亦資於倉糶。不可不量此捧糴。勿論分數多寡之如何。分付道臣。請使之參酌擧行。從之。
정조 0년 · 강
命大興山城軍餉。姑令捧留該郡。
정조 0년 · 목
左議政金尙喆啓言。開城留守徐有慶狀啓。大興山城軍餉中。金川民人所納。限折半捧留本郡事。頃因海伯狀聞蒙允。而今年旣非大歉之歲。依前還納城倉事。請令廟堂稟處矣。當客使去來之時。沿路民力。不可不念。今年姑令捧留於該郡。待明年還捧於本城之意。請分付。從之。
정조 0년 · 강
命湖西災結。折半許給。軍布。從民願徵納。
정조 0년 · 목
左議政金尙喆啓言。忠淸監司徐有臣狀啓以爲。本道災總。合爲一萬三千八百六十結。而流來舊初不二千七百六十結包入其中。較量於地部元劃給。則其不足。爲八千二百六十結。以此數特爲加劃。各樣軍布。難以本色徵納。錢木間從民願代捧事。竝令廟堂稟處矣。所請加劃。終涉過多。限折半許給。各樣軍布。勿論木錢。從民願徵納事。請分付從之
정조 0년 · 강
許施湖南舊逋拯劣米停退及軍布錢捧之請。
정조 0년 · 목
左議政金尙喆啓言。全羅監司李普行狀啓以爲。本道穡事。大體略同。邑分等一款。不爲擧論。而各司所管舊逋奴婢身貢。年久敗船拯劣米。姑令停退。軍布木。歉如此。從民願以純錢收捧。推奴徵債。限明秋防塞事。竝令廟堂稟處矣。各司所管舊逋奴婢身貢敗船拯劣米。當年條外。若其年久者。許令停退。軍布勿論錢木。一從民願收納。推奴徵債。限明秋防塞事。請亦爲許施。從之。
정조 0년 · 강
許施嶺南災實分等之請。
정조 0년 · 목
左議政金尙喆啓言。慶尙監司李衍祥狀啓。河東等二十八邑。置之之次。慶州等四十三邑。置之稍實。分等。依狀請施行。舊還二萬五千石中。量宜減捧事爲請矣。新舊還之一時竝督。不可無軫恤之道。三分一減捧。推奴徵債。依前防禁事。請亦爲許施。從之。
정조 0년 · 강
許施京畿災結加劃之請。
정조 0년 · 목
左議政金尙喆啓言。京畿監司鄭光漢狀啓。備陳地部所俵災一千六百結不足之狀。仍請七百六十結。特爲加劃矣。當初分俵。果有不敷之慮。而今此加請之數。亦不至過濫。請準此許施。從之。
정조 0년 · 강
左議政金尙喆。以江原前監司金夏材狀請諸條覆啓。
정조 0년 · 목
尙喆啓言。此江原前監司金夏材狀啓也。其一。請得賑穀一萬石矣。本道賑邑。旣不甚多。帖別備各穀五千石。請劃給補賑。從之。又啓言。其一。請得忠州可興楊津兩倉米太祖累千石矣。予詢右相。右議政鄭存謙曰。若値歉歲。則曾多移劃之例矣。敎以新道臣下去後。若更狀請稟處。又啓言。其一。請得空名帖八百張矣。災年設賑之時。以此生穀。自有得力之道。五百張分付該曹。使之成送。而年前本道還上送一百六十餘張。留在賑廳云。今番五百張中。竝計此。請以準其數。從之。又啓言。其一。旌善烟戶錢三百七十兩量減事及襄陽詳定所納。依他邑例釐正事也。此是昨年察民隱使別單所論。而今道臣所請又如此。可知其兩邑民弊之不可不變通。而事係詳定。令該廳請商確稟處。從之。又啓言。關東民事。旣有言端。敢達矣。向來本道儒生之前後陳疏者。輒論蔘弊。語多痛切。雖聞東來守令之言。可想道內民瘼。此最爲痼弊。誠以近來蔘路至貴。中外同然故。所謂蔘商輩。乘時射利。從中操縱。以致價直之歲加月增。徒使生民。積受其困。爲道臣者。一番査究。大加釐正。自本道可以自斷者。從長變通。有不可不稟請廟堂者。論理登聞。務得矯捄之策。恐不可已矣。從之。
정조 0년 · 강
命楊津倉穀互換取用嚴禁。
정조 0년 · 목
戶曹判書鄭弘淳啓言。楊津倉在上游要衝之地。設施儲蓄。本有深遠之意。以二十年前所儲言之。殆近二萬石。而卽今所在。只爲四千餘石。誠爲寒心。雖以忠州一邑言之。西倉南倉等穀物最優。必於糶糴之時漸次移出。磨以數年。則自當有儲積之實。本道互換邑名取用之習。一切嚴禁。請俾有實效。予詢大臣。左議政金尙喆曰。忠州此倉。處於湖嶺之交。創置儲穀。自有意義。而今則穀簿漸益疏虞。戶判所達誠好矣。從之。
정조 0년 · 강
命秋判具允鈺申飭行公。
정조 0년 · 목
左議政金尙喆啓言。詞訟之地。長官不可久曠。且聞畿內海西査狀。尙未覆奏。兩道滯囚甚多云。而秋判具允鈺。屢遞其職。可伸廉義不可一任其逡巡。請申飭察任。敎以申飭行公。
정조 0년 · 강
迎接都監。以勅行今月二十七日入京啓。
정조 0년 · 목
該都監啓言。卽接遠接使上送路程記。則勅行今月十三日。自義州府離發。二十七日入京云。此是禮曹所擇吉日。以此日入京之意。遠接使處回移。各該司及諸道。亦爲知委。而路程記正書以入。又啓言。卽接遠接使移文。則勅行到肅川府。副勅作五言四韻一首。要爲刻揭故。分付本府。使之刻揭詩本謄書上送矣。依例正書以入。
정조 0년 · 강
左參贊朴宗德疏辭新除守禦使之任賜批
정조 0년 · 목
批以南城新命。予意有在。卿其勿辭行公。
정조 0년 · 강
全羅監司李普行上疏自引乞遞。賜批。
정조 0년 · 목
疏略曰。臣按道以來。屢當査事。藩閫守宰之論列上聞者。不止一二。而至若元義孫。則十五萬公穀擅賣之物。初無一錢之相干於賑資。而乃敢假托補賑之說。以爲自明之計。洪和輔則年前金永綬莅閫時。城堞公廨。修改一新。至蒙賞典。則和輔代來曾無一瓦一椽之易而乃以七千緡擅弄公貨之物。擧以歸之於修葺之費。人之詐僞。一至此乎。至於今番金若行。則枚擧張皇。全事欺誣。又縱其子鳴錚請伸。隱然歸之於構誣陷人之科。寧不痛哉。蓋當初出賣六千二百餘石之穀。取錢一萬二千七百餘兩之數。各有該掌踏印記籍。留在府中。昭然明甚。今其供。乃以謂數爻甚多。誠極曖昧云者。一何其虛幻迷錯之甚也。尤有所萬萬駭異者。托以官廨營造之扶助而敎囑鄕監使聚大小民人。誘之脅之。隨其結負之多寡。列錄姓名。分排穀數。而畢竟收斂之際。闔境嗷嗷。民不聊生。此何擧也。臣猥以無似。職在按察。當初査啓。誠出於不得已也。夫豈故爲喜事。陷人罪臼之意哉。因念臣犬馬之齒。已迫六旬。重藩劇務。非所能堪。伏乞亟許遞改。移授可堪。批以自卿按藩。予無南顧之憂。此輩之誣罔。業已洞燭。於卿何有。卿其勿辭。益加欽哉。
정조 0년 · 강
幼學鄭煥祖等上疏請文正公李縡建祠。賜批。
정조 0년 · 목
疏略曰。臣等以故參贊文正公李縡建祠事。陳疏仰請矣。及承批旨。以所請當商量爲敎。臣等有以見我殿下爲儒賢重事體之盛意。而非以縡爲不合於祠享也。嗚呼縡之純學正道。百世可宗者。日月在上。固己俯燭。而頃年八路之建請。可見通國公共之論。今此臣等之陳章。亦是秉彝好德之心。則以殿下道學之盛。君師之責。寧不思崇報之道。而有此持疑而難愼耶。伏願特許一畝宮於寒泉故址。則豈非昭代之盛典。斯文之大幸也耶。批以何如是煩聒耶。爾等退修學業。
정조 0년 · 목
敎曰。流配中趙明鼎任珹兪漢敬李海重放送事。分付。
정조 0년 · 강
命纂輯堂郞催促上來
정조 0년 · 목
敎曰。纂輯廳堂郞在外人。倂催促上來。又敎曰。不過一時申飭。其中亦有嶺人之可以同參於纂輯之役者。臺廳事罷職諸臺。一傡敍用。
정조 0년 · 강
命干連逮囚査啓。卽爲回啓。
정조 0년 · 목
敎曰。以逆手見失事。干連逮囚於海營畿營者。至於數十人之多。査啓稟處之命已久矣。刑曹無判堂不得回啓云。大臣旣有所奏。此時滯囚。亦甚可悶。刑曹判書具允鈺牌招。其令卽爲回啓。
정조 0년 · 강
召見承旨洪國榮于尊賢閣。
정조 0년 · 목
敎曰。開城府問安承旨。同副承旨進去。又敎曰。有下問事。左右相明日入侍。戶判同爲入侍。○國榮曰。 大妃殿寶。事誠難處矣。予曰。我國文獻。極其疏忽。無可徵處。誠爲寒心。國榮曰。禮曹承文院皆無謄錄。不知何 朝出來而在於何處也。予曰。彼人若推尋。則將若之何。國榮曰。事當預備。以銅造作。塗金以置之外。無他道矣。予曰。然則分付承文院。摸寫舊本。令戶曹造出。
정조 0년 · 강
重推刑曹判書具允鈺
정조 0년 · 목
敎曰。頃於判尹。特許一遞。已軫禮使之道。今又特敎之下。若是違牌。此何分義。然則具庠停啓後行公乎。朝廷之體統。安敢以私而曲護乎。萬萬寒心。刑曹判書具允鈺。爲先從重推考。更爲牌招牌去來申飭。
정조 0년 · 강
命統虞候李宗胤汰去。械送兵曹。重棍取招。
정조 0년 · 목
敎曰。今閱官案。李宗胤之名。在於統虞候。每欲處分者。今不可復止矣。宗胤以幺麼島民。猥藉先蔭。冒差別軍職。固當縮首隨行。而年前因一東宮掖隸微事言詰。渠敢來喝東宮差備。將欲伏地 大殿差備生事爲言。渠有一分嚴畏之心。作此駭擧乎。勿論掖隸事之曲直。召渠立庭。重杖掖隸。而渠猶恬不知懼。其掖隸近以他事。雖已定配。大抵紀綱自紀綱。掖隸自掖隸。此等小事。欲以小朝事。驚動 天聽之計。已極巧惡。來喝本宮差備之狀。又甚放恣。其所嚴懲。不可以時月之稍久。置而不罪。統虞候李宗胤爲先汰去。令統營械送兵曹上來後。兵判以此爲問目。重棍取招後草記事。分付。
정조 0년 · 강
拿處中官金德瑞。
정조 0년 · 목
敎曰。中官金德瑞。令該府處之。
정조 0년 · 강
命勅使接見時說話。廟堂更加增刪。
정조 0년 · 목
政院啓言。今此勅使接見時說話。依例書入。而措辭間或不無未盡。令廟堂更加增刪。請以備睿覽。允之。
정조 0년 · 강
大司憲李義直疏陳父病乞遞。批許救護。
정조 0년 · 강
戶曹參判徐浩修上疏請往省先壠。賜批許之。
정조 0년 · 강
同義禁李★(土+甲)疏陳應避之嫌乞遞。批下該曹稟處。
정조 0년 · 목
★(土+甲)與判義禁朴宗德。有內外從應避之嫌也。
정조 0년 · 강
召見左議政金尙喆。右議政鄭存謙。戶曹判書鄭弘淳于尊賢閣。
정조 0년 · 목
予曰。古有王妃印。自彼國出來者。而今也則無。勅使或有索見之事。則將無以應之。其在有備無患之道。不可不預爲商量矣。尙喆曰。然矣。預爲造置好矣予曰寶匣亦盡弊不可不改造入送矣。弘淳曰。日字甚急。王妃印與寶匣。自今日請始役。予曰。唯。
정조 0년 · 강
命漂民出送回咨撰出。轉致盛京。
정조 0년 · 목
左議政金尙喆啓言。盛京禮部咨文出來。而卽義州漂民出送事也。漂民出送。則例有無方物謝表。今亦以節使便祗謝之意。撰出回咨。定禁軍騎撥下送灣府。傳給鳳城將處。請以爲轉送盛京之地。從之。
정조 0년 · 강
命北道移轉穀裝載。兵船中。量宜取用。
정조 0년 · 목
左議政金尙喆啓言。卽見嶺南督運都事金載人所報。則以爲北道移轉浦項穀。今方以公私船完固者裝載。而數旣無多。依前例以兵船取用爲請矣。以北道民命之遑急。曾有屢次許施之例。今亦左右兵船中量宜取用之意。分付於道臣與督運都事及統水使處。而見今南船旣如是不足。則北船不可不督令入送。別定差員。盡數入送。趁期運來之意。請更爲申飭於北道道臣。從之。
정조 0년 · 강
命貢蔘添價關西米減半。
정조 0년 · 목
左議政金尙喆啓言。向因京貢蔘十斤權減之命。關西小米三千石每年添價者。亦爲除減之意。有所仰達矣。卽今京貢進排者。雖減其半。尙餘其半。添價關西米。亦隨以半減。以此擧行之意。請分付該廳。從之。
정조 0년 · 강
命勅使入來後。館內應入者減數。
정조 0년 · 목
戶曹判書鄭弘淳啓言。勅使入來後。館內待令應入者。殆過三百。而起鬧生梗。多出此輩之不謹。許多差備。無以別其緊慢。論其減數。申飭各其定送衙問。或有苟充不擇。則當該官員。難免罪責。爲先出擧措請分付。從之。敎以臨時觀勢。可減者減之。
정조 0년 · 목
予曰。勅使弔祭。非內殿。則無設行於假魂殿之例乎。鍾秀曰。然矣。予曰。勅使弔祭時。若瞻見 虞主。則不無未安之端耶。鍾秀曰。弔祭時。果品前列。龕室邃遠。似無瞻見之慮矣。予曰。在前謄錄。或有假虞主之例。考出以奏。
정조 0년 · 강
命時囚閔趾燮議處。
정조 0년 · 목
義禁府啓言。閔趾燮不愼受保。居間轉囑於與擧子素昧之人。事極可駭。嚴問之下。泛稱遲晩。依先朝受敎請議處。允之。
정조 0년 · 강
召見楊州牧使洪益弼。右議政鄭存謙。禮曹參判沈履之于尊賢閣。
정조 0년 · 목
益弼辭陛也。○予謂益弼曰。楊州非但畿輔重地。多奉 陵寢。軍政亦難。盡心爲政。毋負今日面諭之意可也。羅州治績。亦已聞之。勿爲七事而退去。存謙進前。予曰。假虞主前例有無。卿或知之否。存謙曰。 內殿則有假魂殿之例。而 外殿則無假虞主之例矣。履之進前。予曰。有何可據之謄錄乎。履之曰。遍考謄錄。終無可據之例。而在前假魂殿時。彼人旣不得辨其眞假。則似無瞻見之慮矣。
정조 0년 · 강
召見承旨金鍾秀。副校理沈有鎭。修撰趙時偉于尊賢閣。
정조 0년 · 목
予曰。儒臣持入名臣錄乎。有鎭曰。本有一帙。前已內入矣。予命中官出來名臣錄。命有鎭讀奏。予曰。宋之宰相。李沆爲第一。而韓琦亦多樹立矣。儒臣以爲孰勝乎。有鎭曰。宋之宰相。韓富爲最。而直節則李文正當爲第一矣。予命鍾秀讀奏李綱傳。予曰。予好陸宣公奏議。嘗以爲勝於李忠定奏議。鍾秀曰。文兼古今。言切事情矣。予曰。神宗求治太急。以致壞亂。良可歎也。而後世之以是爲戒。過於因循。亦可悶也。鍾秀曰。更張因循。各有其時。必得中道然後。可以無弊矣。予曰。凡事之酌量折衷。惟在於讀書窮理。以益其智矣。鍾秀曰。然矣。
정조 0년 · 강
禁推正言金履鏞。
정조 0년 · 목
履鏞下諭後。過限不上來。政院啓請遞差及禁推也。
정조 0년 · 강
召見忠淸監司徐有隣。江原監司金履素干尊賢閣。
정조 0년 · 목
有隣等辭陛也。○予曰。今年關東飢荒。民事誠爲哀憐。賑政凡百。若不極力周旋。不無顚連之患。下去後。移轉區劃等事。少無稽忽。盡心擧行。無負予委任之意。履素曰。臣無才無能。且當飢歲賑給之策。沒無經營。下去後當竭力爲之。而不知能堪重任也。予曰。賑飢之外。又有蔘弊。不可不矯捄。下去後自斷者自斷。狀聞者狀聞。予曰。湖西近連數遞。送迎之費。民蒙其害。實爲可悶。本道與他道有異。抑豪扶弱。蘇民革弊之政。着念爲之。有隣曰。臣去蒙恩。惶感倍切。聖敎縷縷。敢不竭力奉行乎。予曰。水使金麟瑞請賞狀聞。極其過實。到界後發遣褊裨。詳細査實。更爲狀聞。
정조 0년 · 강
御齋室。召見大臣以下諸臣。左議政金尙喆。右議政鄭存謙。兵曹判書洪樂性。戶曹判書鄭弘淳。訓鍊大將張志恒。禁軍別將李邦一。禮曹參判沈履之。問禮官趙尙鎭。
정조 0년 · 목
予謂弘淳曰。今觀幕次。弊不成樣。經費雖難。不可不給一幕次矣。尙喆存謙曰。此則不可不變通矣。又謂弘淳曰。迎勅所帳幕等節何如。弘淳曰。此則以新件善爲之矣。邦一率七番將進前。予詢姓名及入番禁軍之數。予曰。勅使入來時。禁軍排立。申飭整齊。○敎曰。迎接都監堂上。爲先從重推考。禮曹佐郞李秀夏拿問處之。○問禮官趙尙鎭進前。予曰。勅使何如。尙鎭曰。上勅頗有淸高之意。而副勅則不無作弊之慮矣。
정조 0년 · 강
冬至正使錦城尉朴明源上疏請歷省先壠。賜批許之。
정조 0년 · 강
命錦城尉拜掃時。澆奠床備給。
정조 0년 · 강
迎接都監。以京中床花建花除減啓。
정조 0년 · 목
本都監啓言。卽接遠接使移文。則龍亭甁花街隅盒花。已爲停當除減。則京中床花。建花自在除減中云。以此擧行之意。請分付各該司。允之。又啓言。卽接遠接使移文。則副勅到䓗秀站。作七言絕句二首。欲爲懸板故。分付地方官。使之刻揭一本謄書上送矣。正書以入。
정조 0년 · 강
命鄕軍賞試射依例爲之。
정조 0년 · 목
敎曰。砲聲必不聞百里之外。客使姑未入百里之內。而鄕軍賞試射亦重。明日依例爲之。
정조 0년 · 강
召見大臣以下于尊賢閣。左議政金尙喆右議政鄭存謙戶曹判書鄭弘淳左參贊朴宗德。兵曹判書洪樂性。
정조 0년 · 목
予曰。聞昌城尉才遭慘慽。且有實恙云。勢難强令赴燕矣。尙喆曰。渠以往役。不敢爲辭免之計。而稟賦本來虛薄。情境且又可矜矣。予曰。宗班則非但無可合之人。此是嗣服後初使。亦宜擇人。領府不可强送耶。尙喆曰。聖敎旣如此。領府似不敢辭免矣。
정조 0년 · 강
遞謝恩使黃仁點。
정조 0년 · 목
敎曰。昌城尉情理。雖甚慘矜。使事旣重。固不可言私。而此都尉情理之外。素所抱病。曾所熟知。不可强迫。以致僨事。謝恩使昌城尉黃仁點許遞。政官卽爲牌招開政。
정조 0년 · 강
命勅使回還時。諸道詳探狀聞。
정조 0년 · 목
敎曰。今番勅行。沿路監司狀啓。皆不詳備。反不如節使之狀啓。彼中事情。似是前例之如此。而面還時。則申飭諸道。其令詳探任譯輩。隨所聞詳悉狀聞事分付。若此則留館時都監傳語。必多疏漏。勿拘常格。務從仔細事。亦爲申明。分付都監。
정조 0년 · 강
命左右相禮堂。待開門入侍。
정조 0년 · 목
敎曰。新定儀注謄出古例。不特山呼一節徑庭。至於宣勅節次。尤何等禮節之大節。則儀注中全不載錄。將有窘速之慮。況問禮之後。有此未備之節。事甚不察。左右相禮堂。待開門入侍。
정조 0년 · 강
重推知製敎鄭宇淳。
정조 0년 · 목
敎曰。漂民咨文。雖曰前例。兩作恰同。沈有鎭之作。猶能成樣。而鄭宇淳之作。尤不成樣。知製敎鄭宇淳從重推考。使之更爲製進。
정조 0년 · 강
命金吾滯囚捧供以聞。
정조 0년 · 목
敎曰。日寒若此。金吾滯囚可悶。都監堂上中。判義禁開坐。捧供以聞。
정조 0년 · 목
以金方行爲正言。沈星鎭爲判敦寧。金魯鎭爲右尹。尹得養魚錫定爲同義禁。李溵爲進賀兼謝恩使。沈履之爲同經筵。
정조 0년 · 강
以韓光會爲都總管。柳鎭夏爲副總管。竝口傳也
정조 0년 · 강
勘放時囚閔趾燮等。
정조 0년 · 목
義禁府啓言。閔趾燮照律。笞五十收贖。解見任別敍。私罪施行。允之。敎以罷職放送。又啓言。衛將李普昌習儀時。衛軍不卽待令。年過七十。法不當請刑。請上裁。敎以付過放送。又啓言。繕工監奉事金載泰習儀時。要輿不卽待令。請刑推。敎以分揀放送。又啓言。禮曹佐郞李秀夏勅行時。闕門結綵。陳久色渝。而不能申飭。請刑推。敎以付過放送。
정조 0년 · 강
召見大臣禮堂于尊賢閣。左議政金尙喆。右議政鄭存謙。禮曹參判沈履之。
정조 0년 · 목
予曰。宣勅一節。不入於儀注中。何以則好耶。尙喆曰。以此意先爲言及於勅使好矣。予曰。勅書合爲幾度乎。尙喆曰七度矣。予曰。受寶節次。亦有儀注乎。履之曰。受寶後。置諸幄次。還內時奉入矣。
정조 0년 · 강
工曹判書徐命善疏辭新除藝提及總使之任。賜批。
정조 0년 · 목
批以館閣之命。實循公議。卿何過辭。至於總帥移除。南北奚異。尤非卿控辭之端。所辭不允。卿其從速行公。
정조 0년 · 강
詣慕華館迎勅。
정조 0년 · 목
具布裹翼善冠白布袍布裹烏犀帶。乘輿出興泰門。至廣達門外。改御步輦。予曰。喧譁胡不禁止乎。作門哨官太去。○敎曰。禁御兩營把守軍兵。不特稀疏。軍製服色。全不成樣。預爲申飭之意焉在。兩營大將爲先從重推考。詣慕華館入幕次。○敎曰。訓鍊大將從重推考。禁喧郞廳作門哨官。事過後拿處。○勅書將至。改具無揚黑圓領袍翼善冠素玉帶。出就祗迎位。勅書誥命及祭文至。衹迎訖。改乘黑色步輦。由敦義門還宮。由興化門入至崇政殿西庭。入幕次。
정조 0년 · 강
詣崇政殿。行宣詔及受寶儀。
정조 0년 · 목
詔書至。出小次祗迎訖。勅使捧詔勅及金寶置案上。詔誥凡七度。稱有制。予行四拜跪。勅使以新金寶授予。予受之。以舊金寶授勅使。勅使受之。捧勅官捧勅書出置案上。宣勅官先讀封王勅。次讀討平兩金川頒赦詔。次讀封王誥命。予行山呼四拜禮訖。還入小次。○頒敎文曰。皇華遙臨。捧哀詔而頒典。蠻土永靖。揭徽稱而歸尊。式遵彝章。庸申敷告。嗟昊天降玆大割。而仙御奄然上賓。率土哀纏。緬至德而靡逮。因山禮訖。攀眞遊而永遐。玆修赴告於大邦。特荷慰諭之洪渥。皇情震悼。旣軫隱崇之方。使旨臨宣。更致弔祭之寵。義溢節惠。紆眷禮於易名。榮誥疏恩。竝宮壼而錫命。至若 眞考追隆之典。獲伸小子崇奉之誠。倫序正而 宗祧增光。儀文備而幽明知感。瑶函表貺。煥雎錦之文章。金泥凝祥。擎宸綸而怵惕。殊恩旣篤於哀禮。吉音又頒於戎功。惟彼南川底定之謨。亦粵東朝垂裕之慶。簾帷之至化潛洽。可見啓佑之旡疆。蠻荊之妖氛廓淸。擧喜威靈之丕暢。寶册闡顯揚之義。聖孝冞彰。膚功隆凱獻之儀。盛美有自。猗歟嘉祥之啓運。允矣懿號之稱情。哀榮推字小之恩。閔予家之不造。神武鋪綏遠之略。仰大宇之永寧。想已庚巳行之規。禮率其舊。軫外內無間之意。嘉與同休斯乃希覯之文。詎無肆赦之擧。雜犯死罪以下竝宥。於戱恩深德厚。永期候度之克處。海晏河淸。爭頌。皇圖之益鞏。弘文提學李宜哲製。
정조 0년 · 강
詣 孝明殿。行受弔及致祭禮。
정조 0년 · 목
改具衰服出次。就受弔位。勅使稱有制宣勅曰。弔賻。予俯伏叩頭哭四拜。勅使還入幕次。予自資政門。入 孝明殿就板位俯伏哭。引禮引勅使詣香案前三上香。祭酒大祝讀祭文訖。予哭。勅使亦哭。行禮訖。予就西階上。勅使就東階上。勅使揖。予答揖。勅使出。予就板位哭四拜訖。還入齋殿。
정조 0년 · 목
改具布裹翼善冠白布袍。自齋殿出。引禮引勅使入就崇政殿內西向立。予就殿內東向立。請行再拜禮。勅使固辭。願行揖禮。予先揖上勅。次揖副勅。勅使答揖。仍就座。進茶及果盤。勅使起座。遂行揖禮而送之。乘輿出崇政門還內。予曰。禁喧郞廳作門哨官拿處。置之。○敎曰。館所擧動時聚軍。天明後爲之。○敎曰。訓局軍兵。連日驅馳可悶。明日館所擧動。御將率本營軍兵隨駕。禁軍只以三番擧行。○敎曰。弘文提學牌招頒赦。則雜犯死罪以下竝宥。
정조 0년 · 강
詣館所。接見上副勅。
정조 0년 · 목
具布裹翼善冠白布袍。乘輿出興泰門。至廣達門外乘步輦。詣館所入小次。少頃。乘輿入中門。勅使降階下。予請先陞。勅使固辭。遂偕陞行揖禮。仍就椅進茶禮。勅使欲於初一日起身。予再請留。勅使答以初二日發去。仍請予早爲回駕。予起座。勅使亦起。予至階末。與勅使行揖禮。遂乘輦還宮。○至廣通橋敎曰。館所傳語。極爲稽緩。至於勅使之起寢等節。全不書啓。反不如京畿傳語。況飭敎申明之下乎。當該傳語次知官員。問名拿處。此後更加嚴飭。又敎曰。兵判推考。入直堂上從重推考。○館所接見時。兩勅各端午扇六十柄。淸心元一百丸贈給。通官五人。各扇子三十柄。淸心元三十丸賜給。
정조 0년 · 강
伴送使具允鈺單付。
정조 0년 · 목
因吏曹別歲抄書入草記。敎以依例書入。○吏曹啓言。別歲抄書入事命下矣。永不敍用居中居下。一體書入乎。敎以一體書入。
정조 0년 · 강
召見右議政鄭存謙于尊賢閣。
정조 0년 · 목
敎曰。左相家遠。右相今日還宮問安。似當入來。明日館所茶禮。有下詢事。入侍事。傳諭于右相。○予曰。明日館所茶禮時。左右相皆爲進去乎。存謙曰。考見前例。則首相進去矣。予曰。茶禮時請留。而彼若難於加留。則亦不必强勸。觀勢善言之意。傳于左相好矣。存謙曰。勅使慮其失措。不欲見我國人故。見官禮連爲停免。明日茶禮。亦必不見。當使通官傳言矣。予曰。今番迎勅凡節。皆無失禮之事。幸矣。存謙曰然矣。
정조 0년 · 강
點下吏兵批歲抄。
정조 0년 · 목
以吏曹前靈巖郡守金復禧。前東部奉事尹昉。前繕工監主簿李昇洙。前陽川縣令嚴㺷。前漆原縣監徐命國等。勿復檢擬事承傳。前中部都事李正圭。墨名仕版事承傳。前正言權以綱。限三年除望事承傳單子。敎以右項律名。旣非古例。故雖皆點下。而其中罪不輕者。亦不可混施蕩滌。李昇洙徐命國。竝削職捧傳旨。○敎曰。歲抄單子中點下者。下吏兵曹。依例捧傳旨。
정조 0년 · 강
命勅使問慰官差出。
정조 0년 · 목
禮曹啓言。自前勅使。在我境如過節日。則例有遣官問慰設宴之擧矣。今此勅使回還時。冬至節日。當爲經過於我境。依前例。令該曹問慰官差出。御帖禮單。照例磨鍊下送。傳給於所到處。而京外宴享。竝皆停減。設宴一款。不當擧論。請以此分付。允之。
정조 0년 · 강
迎接都監。以勅使茶禮床排入送啓。
정조 0년 · 목
該都監啓言。大臣承命來詣館所。使首譯先呈御帖。請行茶禮。則勅使以爲。昨蒙親臨勞問。今又遣大臣請行茶禮。誠不勝感激。而身憊無以出受。依近例入送床排。停免行禮云故。依其言床排入送後。仍使首譯請留。則勅使以爲。昨以一日加留之意答對者。實感國王親自勉留之勤。而行期有限。必欲趁來月二十五日。歸抵盛京。一日爲急。勢不得更退日子云。大臣則退歸。又啓言。副勅作五言律詩一首。使之摸書。刻揭於西宴廳云故。依其言分付刻揭。而詩本先爲謄書以入。
정조 0년 · 강
召見左議政金尙喆于尊賢閣。
정조 0년 · 목
予曰。勅使必欲以初二日發行乎。尙喆曰。今日茶禮時請留譯官出傳以爲。加留一日。實出於重違國王懇眷之意。而必欲趁皇太后萬壽節。入去瀋陽故。日子甚迫。末由加留云矣。予曰。一向無弊云耶尙喆曰。聞譯官言。勅使感歎聖德。僕僕稱謝云矣。
정조 0년 · 강
命勅使還歸時。供億凡百。另加惕意。
정조 0년 · 목
敎曰。勅使上來時。京外接待。堇能成樣云。而還歸之時。供億凡百。或不如初。則其爲貽笑外國之人。誠甚不少。以此意自備局嚴飭三道監司。另加惕意。不至怠忽。雖有伴送使。亦當別般廉探。試其勤慢。亦令監司。以此嚴飭本道邑宰事。一體知委。
정조 0년 · 강
命文女報讎事。令道臣詳査狀聞。
정조 0년 · 목
刑曹啓言。成川居良女文召史。鳴申聞鼓。爲夫報讎事。依 先朝受敎放送。所供如此。請上裁。敎以令本道道臣。各別詳査狀聞。
정조 0년 · 강
推承旨蔡弘履徐有防。
정조 0년 · 목
敎曰。達夜易書。尙未入一軸。左承旨右副承旨推考。其令催促。
정조 0년 · 강
配金世寶于公州牧。
정조 0년 · 목
刑曹啓言。該吏嚴治勘律事命下矣。工曹書吏金世寶。依律決杖一百。敎以以幺麼下吏之阻搪御供之物今番時御此闕時以致闕供。不特此也。前後屢次自差備招致。則終不待令此等下吏之習前所未見。更加各別嚴繩後草記。又啓言。當該書吏金世寶。決杖一百後。公州牧徒三年定配。所卽爲押送。允之。
정조 0년 · 강
命宣傳官金致五等棍汰。
정조 0년 · 목
敎曰。保法何等嚴重。而宣傳官金致五所爲。殊極無嚴。棍汰。李殷保金樂祐。宜無異同。一體棍汰。沈緯鎭金魯正。一體汰去。
정조 0년 · 목
敎曰。擾未及處分。有其子無狀之供。國有紀綱。則以金若行之罪犯。加以贓汚。眞所謂無一可救之端也。雖然今之拿問。卽贓汚之事也。前此贓吏。付之昧爽以前。皆己傅生。則獨於若行。不可直施一律。更不必曠日。待明朝以次律杖配。而觀此履庽之供。歸咎該道該府之臣。甚至於本府置對之時酬酢。謄諸文字。此等重囚。決無府隸漏通獄情者也。若行之罪。可謂罪上添罪。於若行猶是歇後語也。事當加律。而兩罪俱發。旣有從重論之規。且杖不過百。以此意布諭罪人後。除尋常各別嚴杖事。分付。
정조 0년 · 강
詣崇政殿月臺親押。仍行方物封裹。
정조 0년 · 목
具布裹翼善冠白布袍。乘輿出興泰門。詣崇政殿月臺。就版位親押訖。仍爲殿座。命方物盡爲待令。予曰。方物中白綿紙品劣者。別置。使之換入。○敎曰。幾次申飭之下。司謁掖隸入番外。皆不待令。御覽封裹。以致窘速。司謁爲先從重推考。出番行首掖隸。令攸司科治。又敎曰今月當次文臣殿講。以念後下敎。而今月無空日。來月旬前爲之事。分付。○承旨徐有防曰。啓覆當於今月爲之。而客使入來。事多紛擾。來月旬前。亦無空日。請以念後擧行。予曰。三覆皆爲親臨乎。有防曰。初覆三覆則親臨。而再覆則刑曹爲之云矣。予曰。念後爲之。仍乘輿入齋室。
정조 0년 · 목
自齋室。詣 孝明殿行禮訖。還入齋室。
정조 0년 · 강
召見承旨洪國榮于齋室。
정조 0년 · 목
國榮曰。臣敬奉御帖。馳詣館所。傳于副勅。兼傳紙墨。則副勅答以。遣近侍下問。已極感激。而兼以紙墨表情。尤不勝感謝云矣。○敎曰。詞訟劇地。不可久不開坐。皆令明日爲之。金吾之長方在館所。次堂爲之。
정조 0년 · 강
以鄭好仁爲戶曹參判。口傳也。
정조 0년 · 강
命錦城尉赴燕。例給入之。
정조 0년 · 목
敎曰。錦城尉赴燕。自內例給白綿紙五十卷。倭長劍三柄。倭大匣草二十六匣。螺鈿煙竹二十六箇入之。分付戶曹。
정조 0년 · 강
召見承旨金鍾秀于齋室。
정조 0년 · 목
鍾秀曰。日前迎勅時。崇政門外。勅使幕次鋪陳。初不待令。以致許久遲滯。事關國體。極爲駭然。長興庫下吏及貢人。令攸司從重科治。而當該官員請推外。無也罰。何以爲之乎。敎以官員拿處。鍾秀曰。迎接都監亦有不能檢飭之失。堂上推考。郎廳從重推考。長興庫提調請一體推考。從之。鍾秀曰。迎勅行禮時。東班移次出入之官員及押班監察。依下敎捧現告以置矣。予曰。當該官員從重推考。監察拿問處之。鍾秀曰。方物物種中白綿紙。特敎申飭。已過數月。則今日看品時。致有累次點退之擧者。事極未安。戶曹堂上從重推考。貢人廛人。令攸司各別科治。當該郎廳不可不從重警責。而請推外。無他罰。何以爲之乎。敎以郎廳爲先從重推考。
정조 0년 · 강
命文臣殿講。來月爲之。
정조 0년 · 강
設文臣重試于明政殿。武臣重試于春塘臺。文試試官鄭存謙徐命善鄭昌聖林得浩鄭象仁李鎭衡徐逈修。武試試官。李溵具善復徐浩修李長燁尹弘烈邊聖和安橚。
정조 0년 · 목
具布裹翼善冠圓領袍。乘輿由崇智門詣明政殿。以擬唐群臣賀立石靈州。刻以雪耻酬百王除凶報千古。爲表題。○敎曰。校理李在學爲先拔去禁推。予曰。單子之晚呈可怪。況在玉堂。尤何敢如是。事體駭然。仔細呼傳可也。懸題後。乘輿出延生門。敎曰。擧子何雜坐乎。地排何尙不布之乎。戶曹判書長興庫提調越俸一等。兵曹參議口傳差。出仍詣春塘臺。降輿陞座。○敎曰。柳孝源之射甚善矣。予旣知名。似或恃而忽之。而尤善射可嘉也。別軍職李顯宅汰去。都總經歷柳孝源別軍職差下。○敎曰。凡諸科規。當從續大典。而至於立蒭。則元無載錄於本典。該曹矇不致察。載錄之鐵箭與鞭蒭。不爲錄啓。不錄之立蒭。有此誤書入啓。其所襲謬匪今斯今云。該堂之不知。似或然矣。該色吏之到底慢忽如此。極爲駭然。令兵曹從重決棍。今番旣除立蒭。三技取二技事分付。又敎曰武試未畢。則當有比較。貫革徑自撤去。昨日旣己請罪。當該主掌官汰去。○孝源陳武經文義。予曰。善爲之也。將爲壯元也。○敎曰。一擧子之誤讀。已過數板。而何不察之。命官外諸試官一傡推考。○文重試居首吳濬根。武重試居首柳孝源。
정조 0년 · 강
遞判義禁李重祜。
정조 0년 · 목
敎曰。吏曹判書李重祜。兼帶判義禁許遞。牌招同參政事。又敎曰。旣已開坐。時囚皆令捧供以聞。
정조 0년 · 강
遞承旨金鍾秀。以李義翊代之。中批也。
정조 0년 · 목
敎曰。殿座時承旨茍艱。奉命承旨許遞。前望單子入之。
정조 0년 · 목
以供秉纘爲承旨。李義直爲大司憲。趙㻐爲大司成。黃景源爲判義禁。
정조 0년 · 목
義禁府啓言。時囚金若行。嚴杖一百。流三千里定配於機張縣。請押送。允之。
정조 0년 · 강
許施咸鏡監司趙重晦賑穀加劃之請。
정조 0년 · 목
備局啓言。咸鏡監司趙重晦狀啓。有今日草記回啓之命矣。賑穀三萬石。頃已區劃。而又有此加劃之請。本道民事。若是切急。則有不容膠守常例。交濟倉小米太合一萬石。私賑皮穀五千石。三衙門各穀秏條五千石。特爲加劃。使之取補賑資。而還分次浦項穀牟租太中限三萬石以精實穀各別極擇。定差員星火督發。及期入送。船價格糧。以會外穀元數外。依例會減之意。請一體嚴飭於嶺南道臣及督運都事處。允之。○敎曰慶尙都事金載人催促下送。星火督運。俾無後時之弊事。各別嚴飭。
정조 0년 · 강
命前承旨申光緝。樂林君埏。令該府嚴問口招。
정조 0년 · 목
光緝等閭家奪入。因漢城府草記。有是命。
정조 0년 · 강
命柳孝源相當窠調用。
정조 0년 · 목
敎曰。武科重試壯元柳孝源。六兩講書。可見實才。宜有激勸之道。相當窠調用事分付。
정조 0년 · 강
有政。吏曹參議兪彥鎬進。
정조 0년 · 목
以尹行修爲校理。金履禧爲副校理。吳大益爲進賀兼謝恩使書狀官。
정조 0년 · 강
命時囚權尙熺汰去。文躍淵分揀。趙正翼等供辭勿施金奎祥照律。金益彬等勘放。李鼎炳議處。
정조 0년 · 목
義禁府啓言。文所主掌官司䆃直長權尙熺。親臨殿試進排之節。不善擧行。請刑推。敎以不特事事全不成樣。御題之紙。貫以麻索。極爲駭眼。不可分揀而止。汰去放送。又啓言。成均館學諭文躍淵。身爲四館。不能檢察。致使鄕儒。混入內庭。請刑推。敎以分揀放送。又啓言。守直中官趙正翼金國賢等。請刑推。敎以以阻搪玉轎之罪拿問。則所供沒實。供辭勿施。又啓言。監軍金奎祥。往來雜人。全不知覺。㥘於摘奸。牽攬密囑。請以此照律。允之。又啓言。金益彬照律。杖一百徒三年定配。又啓言。金悌行照律。杖一百流三千里定配。竝敎以功減一等。○因全羅前水使李鼎炳捧供啓目。敎以雖與。創自今番有異統制使査啓。旣曰各該營謄錄同然云。則本營不可專諉謬例。不能修擧之罪。在所難免。以此議處。
정조 0년 · 강
命金履庽配所。勿爲磨鍊。
정조 0년 · 목
刑曹啓言。西部居幼學金履庽。鳴申聞鼓。爲父訟冤事。依 先朝受 敎放送。請上裁。敎以原供辭。金若行與重囚有異。而獄情酬酢。如是納供者。事未前有。而不特此也。以若行負犯雖無贓汚。已命禁錮。不置衣冠之列。則況贓汚如此。査案又如此。而履庽之供。敢生發明之計。若是其無嚴。若此不已。監司不得爲監司之事。獄官不得爲獄官之事而後已。事當邊遠定配。而聞草記發配之前。已杖一百。配所又定于富寧云。然則照律反有倍於其父。論以本事。不過鳴冤。揆以王政。事涉如何。初意欲不杖則配矣。旣杖一百。配則勿爲磨鍊。
정조 0년 · 강
重推大司成趙㻐。
정조 0년 · 목
㻐館銜籌坐。皆不行公也。
정조 0년 · 강
命校理尹行修。仍任前職。
정조 0년 · 목
敎曰。古則兵曹軍色郞廳。移拜臺職與館職。則自本曹有稟啓仍任之事。近來則數遞故不然。一二軍色郎廳。自來久任之窠。此後則申飭。校理尹行修仍任前職。
정조 0년 · 목
敎曰。今番武科殿試時。直赴未入格擧子中。西北邊邑武士。則歲後殿試不遠。無論軍門與別付料。從便區處。俾遠人有安接之所。
정조 0년 · 강
命館學封章設廳嚴飭。
정조 0년 · 목
敎曰。輦中雖未詳諭。身爲士子。未呈疏之前。揭榜於動駕之路。京兆導駕。雖令去之。士子則去而復揭。而及夫處分之後。始知隱身門內。不爲祇迎。日前處分。特以此也。至於館學儒生之封章。各有其所。則設廳於闕外朝房。極甚不當。此後令大司成嚴飭。俾勿如前。
정조 0년 · 강
行藥房入診于尊賢閣。仍召見監賑御史申應顯。都提調鄭存謙。提調徐命善。副提調洪國榮。
정조 0년 · 목
請診也。○醫官吳道炯診候訖奏曰。左右三部調均。沈候比昨稍勝矣。予曰。今則當服何湯劑。道炯曰。養胃湯進御似好矣。○應顯進前。予曰。曾經北倅乎。應顯曰。曾前待罪文川矣。予曰。然則北路不爲生疏矣。予曰。今番區劃之穀。足可爲濟民乎。對曰。不可料度。下去後。與道臣相議。若有不足之事。當爲狀請矣。
정조 0년 · 강
命北關賑穀不足。劃給南關交濟穀。
정조 0년 · 목
監賑御史申應顯啓言。北關絕遠。待浦項倉穀輸運。則民勢切急。而恐有後時之歎。卽今朝家所劃給交濟穀及其他穀數。不爲不多。然猶或有不足之慮。則南關交濟穀中。量宜先爲取用後。請狀聞。允之。
정조 0년 · 강
命前承旨金鍾秀仍任。
정조 0년 · 목
敎曰。今則試士撤場。前承旨金鍾秀仍任前職。
정조 0년 · 강
承旨徐有防上疏自引乞遞。賜批。
정조 0년 · 목
疏略曰。慶尙道幼學鄭東翼等。以故相文純公朴世采黜享事。來呈一疏。而曾有 先朝下敎故退却矣。今乃以㗋院阻搪。聲罪頗緊。臣職是該房。而旣被多士之斥。則揆以廉隅。何敢晏然乎。伏乞亟遞臣職。批以旣有 先朝禁令。其在道理。豈可捧入。不棒固是。爾其勿辭察職。
정조 0년 · 강
命金若行定配流三千里。周以計程。
정조 0년 · 목
敎曰。我國地不滿三千故。凡流三千里之配所。必周回計之矣。以 先朝受 敎。雖不用此例。金若行之減死定配。於渠可謂薄勘。所定配所。非但不爲三千里。亦不滿千里。今番則以三千里前例。更定配所。周以付之。此後不必用此例。○義禁府啓言。機張縣流三千里定配罪人金若行。以三千里前例。更定配所。周以付之事命下矣。自京至機張。爲九百七十里。自機張至江原道平海郡。自平海至咸鏡道端川府。合爲三千里矣。周以計程。請押付于端川府允之敎以發配於九百里之地殊無流三千里之意故。周以付之。依古例欲使怪鬼如若行者。知朝廷有流三千里之制。而周之之時。旣已若矣。又定配所於端川。則不近於已甚乎。依古例畿湖間所到地定配所。此是特敎。此後流三千里。不必依此。該府以此知悉。
정조 0년 · 강
命樂林君埏。卽爲照律。
정조 0년 · 목
義禁府啓言。因漢城府草記。申光緝樂林君埏。卽令該府嚴問口招事批下矣。申光緝卽爲拿囚擧行。而與大匡同品宗臣勿繫囹圄事。曾有 先朝受 敎矣。埏係是顯祿宗臣。何以爲之。敎以身爲宗臣。不有 先朝禁令。有此犯禁之事。不可尋常處之。而一品宗臣。勿爲置對。旣有定式云。其令卽爲照律。
정조 0년 · 강
分遣承旨。詣 宗廟徽寧殿延福殿摘奸以來。
정조 0년 · 목
冬享在明日也。○敎曰。今日 大祭。卽位後初行也。獻官諸執事虔誠事。各別申飭。左副承旨詣宗廟。左承旨詣 徽寧殿。右承旨詣 延福殿。祭物祭器諸執事。摘奸以來。
정조 0년 · 강
命東萊任譯。竝嚴勘後狀聞。
정조 0년 · 목
敎曰。不貴異物。人君之令節。至於倭物。不特不是異物。眞所謂無用之物。而此是馬島進上之物。亦以此準折公作米入送。則固不可却而不受。然則無論有用無用。在我國固當受之。在倭人亦當致謹。而昨日倭物進上。卽非當年條。已極駭忽。況進獻器用。或窊或欹。以予所見。謂之前所未見可也。若使倭人。畏我紀綱。則館守之倭。豈不知尊朝廷之道。亦豈貢獻之延拖。至於此極乎。以故公作米虛留痼弊。隨而生矣。予則曰。此莫非任譯之罪。渠輩若能竭心奉公。朝廷之命令。豈不行於留館之倭乎。當該任譯。一竝從輕重嚴加勘罪後狀聞事。下諭于東萊府使柳戇。
정조 0년 · 강
命禁軍將柳孝源。箇介一部賜給。
정조 0년 · 목
敎曰。禁軍將柳孝源。以新差別軍職。例有衣資軍物賜給之事故。俄令招致入侍。以其領軍之故。非標信不可擅離。屢敎之下。終不膺召。予庸嘉之內。下箇介一部。柳孝源處賜給。以勸領軍之他武弁。
정조 0년 · 강
命喬桐査事。令京畿監司嚴訊得情。
정조 0년 · 목
敎曰。觀此黃海監司更査啓本。予則見失手級。姑未知果在何地。而設令見失於延安。喬桐之事。萬萬絕痛。則此喬桐使之失之也。此未足爲發明之端。況今疑端。多在喬桐者乎。延安吏民。海伯刑之杖之。窮治不得。而喬桐之所謂盜將沙工等。不加一杖。尙今偃息。査體不成。罪人豈得。非不知發遣審覈之使。覈其虛實。而以前後之狀聞觀之。畿伯甚有右柦本道之病。欲以此査事。觀其顚末。其令京畿監司。喬桐府應問各人。嚴加刑訊。期於得情。若不直招。勿復啓聞。待直招以聞。設置方伯。此等小事。尙不能査出乎。公聽明覈。俾勿如前之矇然事。令該曹措辭嚴明。分付於京畿監司處。
정조 0년 · 강
禁推正言尹尙東。
정조 0년 · 목
尙東。下諭後過限。政院啓請遞差及禁推也。
정조 0년 · 강
命纂輯堂郞在外者。催促上來。
정조 0년 · 목
敎曰。纂輯廳。待勅使還。當卽設行。其中如有堂郞在外者。皆令催促趁期上來。李鎭衡旣有下敎。何不啓下乎。政院問啓。
정조 0년 · 강
行 宗廟徽寧殿延福殿冬享。
정조 0년 · 목
存謙曰。夜間聖候若何。予曰。猶未顯差矣。又曰。水剌後終不善下。有寒氣往來之症矣。醫官吳道炯曰。此症候專由於痰滯。檳榔加入進服似好矣。予曰。夜則煩甚。飮水無算。可悶。存謙曰。以靑梁米味飮。進御似好矣。予曰。自今日煎入可也。
정조 0년 · 강
以李養鼎爲明川府使。
정조 0년 · 목
敎曰。明川府使之代。以有聲績人。勿論文武。口傳擇差。此時北道守令。不可久曠。一兩日內辭朝。給馬下送。又敎曰。向時改差之命。伊後思之。殆近迫切。北路告歉。欲一試之。以觀圖報之如何。且明川與安東有異。行副司直李養鼎。明川府使除授。
정조 0년 · 강
罷忠淸監司徐有臣職。
정조 0년 · 목
敎曰。向欲下敎而未果。觀此關東伯之狀啓。始覺矣。如關東之今年年事則尙然。而至於湖西。與江原道頗有間焉。則雖未知目下民情之如何。而代捧之請。甚爲夥然。此予所以日前次對。良久不答者此也。見今各道穀物。徒擁虛簿。卽莫大之痼弊。而予則曰。代捧之不已。則本穀漸且消融。此亦爲穀簿枵然之一弊端。旣已許之。雖不可減。視江原咸鏡等道。明有分別。則道臣之襲謬狀請。不可以事過而無警。忠淸監司徐有臣。爲先從重推考。又敎曰。俄者推考之命。蓋以民弊。有所趑趄而然。前後重推。非止一再。至於今番事。而尤不可一味曲恕。忠淸監司徐有臣罷職。
정조 0년 · 강
命江原道狀聞從速稟處。
정조 0년 · 목
敎曰。江原道穡事亦可謂切悶。此狀聞。令備局從速草記稟處。
정조 0년 · 강
命柳孝源代番。只番將交替。
정조 0년 · 목
敎曰。柳孝源之代番。只番將交替。禁軍則勿爲交替。而依番次交替。此後依此爲之。俾無混雜之弊。
정조 0년 · 강
命譯院掌務官。決棍汰去。
정조 0년 · 목
敎曰。勅行雖無用。此猶餘事。以院試事下敎。則掌務官所對。極爲慢蹇。其令兵曹決棍。亦令本院汰去。
정조 0년 · 강
罷譯院提調李景祜尹東暹職。
정조 0년 · 목
敎曰。譯院之事。雖以小事言之。莫重使行之回。書啓不爲修呈。本院譯試。何等關緊。而不出敎。授將欲闕却乎。不可一任其不職。譯院提調李景祜尹東暹罷職。
정조 0년 · 강
吏曹判書李重祜疏陳病狀乞遞。賜例批。
정조 0년 · 강
大司成趙㻐疏辭本兼諸任。賜批。
정조 0년 · 목
疏略曰。臣頃叨籌司之任。旣不得聞命趨承。縮伏俟譴。而泮長新除。又下此際。臣於是職。竊有區區情勢。若其去就一節。實關廉隅。惟此籌司兼帶。誠恐日月之明。或有所遺照。夫籌司者。佐人主而贊軍國之籌故。以籌名焉。臣之倥侗無能。乃欲預聞於廟謨之末。則是何異於使瞽者探籌乎。將臣本兼諸任。竝行遞汰。批以籌堂異於籌士。雖不嫺於籌。何傷之有。至於本職。何敢復引。卿其勿辭。從速行公。
정조 0년 · 강
命接慰官及差備譯官卽速差出。
정조 0년 · 목
備邊司啓言。卽見東萊府使柳戅狀啓。則弔慰差倭。匪久當爲出來云。依前例京接慰官及。差備譯官等預爲差出事。令廟堂稟旨分付矣。接慰官及差備譯官。令該曹該院。卽速差出。而待差倭出來。卽爲下去事。請分付。允之。
정조 0년 · 강
配樂林君埏于牙山縣。金悌行于高靈縣。
정조 0년 · 목
義禁府啓言。樂林君埏。牙山縣徒三年定配。請押送。允之。敎以崇品宗臣。其所犯禁。尤萬萬痛駭。去徒三年三字。以定配磨鍊。以懲他宗班。又啓言。時囚金悌行。杖一百收贖。流三千里功減一等。徒三年定配於高靈縣。請押送。允之。
정조 0년 · 강
備局。以江原監司金夏材災實分等狀覆啓。
정조 0년 · 목
備邊司啓言。江原監司金夏材分等狀啓。有從速草記稟處之命矣。觀此狀啓。則淮陽等八邑。置之尤甚。寧越等十二邑。置之之次。原州等七邑。置之稍實。分等依請施行。而至於江陵之六面。三陟之二面。春川之一面。不過三邑面分等。凡係顧恤之政。一依尤甚邑例。使之一體擧行。還穀代棒。一如北關已許之例。尤甚邑三分之一。之次邑四分之一。稍實邑五分之一。特許代捧。待明秋以精實穀。還作本色。舊還今年東北民事。最爲可悶。故自廟堂分排諸道之際。本道與北關。初旣停捧。今無可論。各樣身米布。依昨年例。竝與停退條。而一體姑令停退。災結加請六百十五結七十二負。所請精約。依狀聞準許。各軍門各宮房有土免稅。其所捧稅之輕重。當隨年事之豐凶。則考之法例。元無分等災減之事。以當此災年。無或濫徵之意。捧甘嚴飭於各軍門各宮房。京外流配罪人之限明秋姑勿定配。推奴徵債之限明秋嚴禁事。請竝爲許施。允之。
정조 0년 · 강
領敦寧金陽澤陳箚自引。賜批。
정조 0년 · 목
箚略曰。卽伏見夜下傳敎。以譯院兼敎授之不出。有兩提調罷職之命。臣不任悚惶之至。本院公事。都提調例爲總察。今此瘝曠之罪。臣實爲首。短箚自引亟賜處分。批以昨日譯院處分。出於修擧之意。而大臣體重。不必過引。卿其安心勿辭。仍命遣史官傳諭。
정조 0년 · 강
遞判義禁黃景源。以鄭弘淳代之。
정조 0년 · 목
敎曰。此重臣。以許多議讞觀之。始知其才之優於大提學也。金悌行曺學臣。罪同挪移。而或不請贖於照律啓目。或乃請贖於發配草記。王府議讞。何等審愼處。則經徑庭何其若是之甚乎。以申大顯供辭觀之。身爲武夫。及當置對。謾弄說去。一言半辭全無嚴畏國法之心。則此口招乎。原情乎。矇然捧招。至於入啓。若此而設置獄官之意焉在。判義禁黃景源遞差。金吾有開坐之事。今日政先爲差出。待下批牌招察任。又敎曰。判義禁前望單子入之。
정조 0년 · 강
行藥房入診于尊賢閣。召見判義禁鄭弘淳。明川府使李養鼎。都提調鄭存謙。提調徐命善。副提調洪國榮。
정조 0년 · 목
養鼎下直也。○醫官等診候訖奏曰。左右三部調均。而胃脈沈微之氣。比昨差勝矣。予曰。前判金吾議讞。亦多疏忽。至於申大顯。供辭旣口招。而辭語頗似原情。極爲寒心。其武弁甚慢蹇。雖不至準次。限二十度刑推。捧口招以來。養鼎進前。予曰。災邑民事甚難。須善爲之可也。養鼎曰。聖敎如此。當殫竭魯鈍矣。
정조 0년 · 강
命文臣殿講。念後待下敎擧行。
정조 0년 · 목
敎曰。文臣殿講。當於念後。待下敎擧行。畿湖文臣可以及期上來者。預令知委事。分付該曹。
정조 0년 · 목
敎曰。道臣之望啓請。承旨乃以三承旨竝擬。承旨之外。無可爲道臣者乎。況金鍾秀欲置近密。何必出外。忠淸監司望勿施。更爲擬入。○以韓晚裕爲正言。李鼎揆爲校理。徐浩修爲戶曹參判。沈有鎭爲接慰官。徐有隣爲忠淸監司。
정조 0년 · 강
命時囚趙正翼等議處。金奎祥照律。申益彬更爲捧供。李德溥重勘。申大顯嚴刑得情。
정조 0년 · 목
義禁府啓言。趙正翼金國賢等更招。玉轎內入時趁不開門之罪。今又泛稱遲晩。請刑推。敎以除刑推議處。又啓言。金奎祥請照律。允之。又啓言。江界前府使申益彬。還穀未捧。至於二萬三千石之多。而以未捧。爲已捧漫漶反作。極爲可駭。所當請刑。依 先朝受敎請議處。敎以觀此所供。反作則歸之謬例。不法則稱以原情。果如所供。則法典去反作之律。守令恣不法之事矣。當初銓注。已料其僨事。況特敎改差。又有此置對之命。則癡獃愚蠢之習。略不知改。究厥情狀。萬萬駭然。國有紀綱。則申益彬之徒。敢如是納招乎。此供辭勿施。更爲捧供。又啓言。北靑前府使李德溥。還穀加分。若是夥然。監色逋欠。矇然不察。極爲駭然。嚴問之下。泛稱遲晩。請議處。敎以如渠。輩蒙被 先大王柔遠之聖德。以北道之人。爲北道字牧之任。則竭蹶圖報。非比他人。擅自加分。不察吏逋。若是之夥然。此等人其所勸懲。尤不可尋常。從重勘律。又啓言。喬桐前府使申大顯。逆手之中路見失。實是前所未聞之事。曾經閫帥。請議處。敎以今日武臣。無忌憚。不知分之習。若是其甚乎。以渠之供觀之。違端之現。不止一二。槪以肯綮言之。身爲閫帥。逆手交付。在於隣境。則傳送之事。固當各別惕念。乃於巡關之後。恰過十日。始乃云云者。其罪何居。當初交付之時。不定將吏。只送盜將。抑何意思。末乃乞憐於延安。勒受文蹟。必令塡以八月十三日者。抑何心術。以海伯査啓觀之。所謂私通。旣曰白文。渠雖無狀。職是帥臣。盜着印蹟之狀。到此昭不可掩。渠雖喙長三尺。何敢發明。設使渠供節節皆是。傳授驛子之空然自縊。亦何事也。渠供私通一張。延安府使親自呼書一款。尤萬萬不近事理。該府使初已上京。不知委折。追後下去。又在事發之際。則寧有口呼私通。親自成送之理。況延安之吏。亦具知覺。豈以隣邑之所失。替當本府。至有滿庭白活。必成公文而後已哉。渠供中所謂不在多卞云者。適足爲自取受刑之資。渠以幺麽武弁。雖有死罪。固當跼高蹐厚。抱頭縮尾。以待朝家之處分。乃敢噴薄閃倏。若無忌憚。朝綱之壞。必自申大顯始矣。爲先除尋常各別嚴刑。期於得情。拒逆節次。本事肯綮。隱諱除之。明日納招。以草記登聞。
정조 0년 · 강
移配金若行于稷山縣。配李章運于咸平縣。
정조 0년 · 목
義禁府啓言。金若行。自機張周以計程。押付于稷山。請以滿三千里之數。允之。又啓言李章運徒三年定配。又五年禁錮。咸平縣定配。請押送。允之。
정조 0년 · 강
分遣承旨及注書。詣 廟 殿 宮 陵 園 墓奉審摘奸。
정조 0년 · 목
冬至節 享在明日也。○敎曰。 宗廟永寧殿徽寧殿延福殿景慕宮儲慶宮毓祥宮懿昭廟。左承旨進詣奉審後。祭物祭官。摘奸以來。 健元陵泰陵穆陵徽陵崇陵懿陵惠陵元陵永祐園。同副承旨進詣奉審摘奸。 明陵翼陵弘陵懿昭墓。左副承旨進詣奉審摘奸。 順陵永陵。右副承旨進詣奉審摘奸。 英陵寧陵。注書進詣奉審摘奸。 貞陵 光陵。宣傳官與中使奉審摘奸。 獻陵宣陵靖陵。宣傳官亦與中使奉審摘奸。 溫陵禧陵。宣傳官亦與中使。奉審摘奸後。復命。
정조 0년 · 강
詣崇政殿月臺。親押冬至祭香祝。
정조 0년 · 목
具布裹翼善冠白布袍。乘輿出興泰門。詣崇政殿月臺。就版位親押訖。敎曰。藝文提學徐命善。卽爲牌招。親祭祭文製進。仍入齋室。
정조 0년 · 강
命李秉模李敬養校理除授。
정조 0년 · 목
敎曰。昨聞臺疏。銓郞事。似非無端。況復古之後。不可置對以示摧抑之意。其在廉隅。亦宜一伸。吏曹佐郞李秉模李敬養。校理除授。卽爲牌招察任。
정조 0년 · 강
刑曹判書李徽之上疏自引。乞遞。賜批。
정조 0년 · 목
疏略曰。臣向叨試役。不善檢飭。自速嚴旨。罪在罔赦。大度天包。新渥隆摯。第念獲戾旣重。雖以稍久自恕。且司寇之職。非比漫司。都民休戚。係於庶獄。如臣闇弱。曷能當克允之責哉。伏乞亟遞臣職。批以。向者處分。豈有深意。卿其勿辭行公。
정조 0년 · 강
司諫金履禧上疏。陳勉。仍請亟從府院諸啓。賜批。
정조 0년 · 목
疏略曰。今我殿下。新服厥命。以堯舜爲治。寧有袞闕之可言。求助之聖敎。每發於吁咈之際。亦豈有惡聞之可論。而寥寥無聞。恬若尋常。未敢知聖上來諫之誠。或有歉於大舜從人之德而然耶。竊以謂非言之艱。行之惟艱。苟或有是敎而無其實。則徒爲文具而已。必以大舜察言舍已爲期。則朝廷之上。安知無謇謇之風乎。噫。非時之雨。失節之霧。天之示警。雖不敢傳會。而若以目下事言之。則治逆之道。宜不容少緩。而三司之請。今幾月矣。一啓二啓。尙靳允兪。實有乖於雨露霜雪之政。則時氣之失序。安知不由於此耶。伏願廓揮乾斷。以洩神人之憤焉。批以。所陳切實。可不體念。而合啓靳允。亦豈無意。爾其勿辭察職。
정조 0년 · 강
大司成李宜哲疏陳病狀。仍乞休致。賜批。
정조 0년 · 목
批以。卿何必煩凍若此。卿勿過辭行公。
정조 0년 · 강
冬至副使鄭好仁從縣道上疏。乞遞地部佐貳之任。批下該曹稟處。
정조 0년 · 강
吏曹判書李重祜上疏自引。乞遞。賜批。
정조 0년 · 목
疏略曰。昨夕曹吏。以兩郞廳之言來告于臣曰。初五日政。欲爲入參。因政望之已入而未果。此是下吏未能據例之故。該吏則除汰。而掌令吳著羅㷜拔望之意。分付憲府吏云。臣誠不勝其駴惑之至。伊日筵退後卽爲開政。望單正書將入之際。始聞兩郞官來到闕外。而司謁已下。不敢停滯。仍爲入啓矣。致令旣會之郞官自外退去。作爲難進之端。莫非臣之過也。下吏何罪焉。第未知行公之時臺。銓郞之分付拔望。古有是否。此亦臣之故也。尙誰尤哉。伏乞遞臣之職。勘臣之罪。以安私分。批以。政望徑入。必是下吏稽忽之致。卿何過辭。卽爲行公。
정조 0년 · 강
掌令吳著上疏自引。踏啓字。
정조 0년 · 목
疏略曰。昨夜府吏忽然來告。謂吏郞李秉模李敬養招府吏言。臣不可冒居臺次云。臣雖衰病庸殘。顧其職則臺臣也。銓郞雖極選。不過郞官也。臣若不似。則三司駁之。可也。大臣斥之。可也。而以銓郞而分付臺臣。使之自處。三百年所無之變怪。實莫測其端倪也。此莫非臣疲劣無似。自取其踐踏凌侮。而朝廷紀綱。緣臣壈損無餘地。此臣之罪也。而此輩之驕傲放恣。無所忌憚至此。臣亦竊爲國家深憂也。臣旣所遭罔測。略陳危憤之忱。伏乞亟削臣職。
정조 0년 · 강
校理李秉模副校理李敬養等。聯疏自引。賜批。
정조 0년 · 목
疏略曰。本月初五日。掌憲之有窠也。臣等聞政命。卽進闕下。則曹吏以判堂之意。來言曰。政筒方入。郞官雖入來。已無及矣云云。開政之際。旣有行公之郞官。則不問其進不進。而徑入望筒。前亦有例否。此實由於該吏不善周旋之致。故不獲已除汰。臣等相顧憮然。自外而退。伊時事實。不過如斯。羅㷜吳著之不可議擬於臺選。不必多言。蓋在於將欲停望之中。而惟此二人。適皆擬除。故臣等同坐空堂。以永拔臺望之音分付政吏。而招致憲吏。傳其拔望之意。昨者吳著疏所謂使之自處者。抑又何所聞耶。竊聞銓郞之制。三司之臣。如有人器庸瑣。言議頗僻者。則雖在時職。或施外罰。或停淸望。而銓郞之公不公。亦自付之於公議。今若當之者反詈如此。爲銓郞者。不亦難哉。若乃驕傲放恣。無所忌憚。此何等題目也。惟願亟降威罰焉。批以。疏辭與予初料有異。而元非大事。爾等勿辭察職。
정조 0년 · 강
幼學尹湛等二百七人聯疏。請文康公金昌翕追享石室書院。賜批。
정조 0년 · 목
疏略曰。臣等向者。以古徵士贈吏曹判書文康公金昌翕追享石室書院事。仰瀆崇嚴之聽。及承聖批。以更當商量處之爲敎。臣等退伏待命。月已累矣。兪音不下。盛典尙稽。嗚呼。昌翕乃昌協之弟也。學者擬以河南二程。其所以安身立命。惟濂洛關閩是程。而尤眷眷於考亭。爲一生之準則。然則在聖朝崇儒衛道惇化敷文之政。固當建祠妥靈。備盡隆報之禮。而矧玆本院。首祀昌翕之曾祖。與從曾祖。故相文忠公尙容。文正公尙憲。而其後又繼以故相文忠公壽恒。故判書文簡公昌協配食焉。昌翕承家庭之淵源。接昆季之步武。而獨漏腏食之列。則聖代之闕典當如何。而士林之遺憾。終無窮矣。伏乞快賜允許。以光聖德。以幸斯文。批以。前批旣曰商量。則未經旬日。輒來煩瀆。無論事之當否。何其屑屑乎。
정조 0년 · 강
許施箕伯狀聞江界蔘弊。添價禁商之請。
정조 0년 · 목
敎曰。生民之困瘁。莫如近日。惠澤未究實。效未聞。夙宵憧憧。可謂玉食靡甘。今見箕伯狀聞。江民疾苦之狀。如在目中。嗟。我赤子。入窮谷。捍毒獸。終年採蔘。不盈一掬。而許多年例別貿。或廉價而抑買。或加倍而勒徵。去年而如是。今年而又如是。二萬餘戶之民。今爲六千餘戶云。念之不覺惻然。八道之民。旣未蒙一半分實惠。而至於江民。尤無所聊賴。蔘料旣有所關。雖不可永革。而價本豈容無變通乎。民之困窮。至於此極。何待廟堂之回啓。所請三件中。添價及禁商事。特爲許施。至於純錢事。頃者旣允戶判之奏。而狀聞中。又有軍木純錢之請。此則似不可別論。皆令備局區劃以聞。又若信蔘。當初彼輩病民中一事。目下所需。別無時急。亦爲革罷。使江界之民安堵焉。備局道臣。須體此意。各宜申嚴。俾無日後放忽之弊。
정조 0년 · 강
重推前吏郞李秉模李敬養。
정조 0년 · 목
敎曰。銓郞旣赴闕下。則判堂之徑入望筒。不無所失。而雖以吏郞論之。時臺果爲不似。則參政黜罰。無所不可。而拔望之意。使之傳言於憲府之吏者。其亦未審。前吏曹佐郞李秉模李敬養。一幷從重推考。
정조 0년 · 목
敎曰。人雖微矣。顧其職。則臺閣。而反詈之言。出於掌憲之地。良可駭然。況銓郞異於庶僚。則焉敢若是慢辱乎。此習決不可長。而且古之臺閣。卽人與官稱也。今之臺閣。人不稱官。至有此等之章。貽辱臺閣。莫甚於此。前掌令吳著削職。
정조 0년 · 강
命裴弘度。令本道嚴勘。
정조 0년 · 목
敎曰。觀此全羅監司査啓。裴弘度之事。萬萬痛駭。渠之心術。有非尋常好訟之比。況敢以幺麼賤氓。欲爲白奪之計。誣罔上言。至再至三者。尤甚無嚴。若不嚴徵。奸細之徒。必將效此而紛紜。依啓本。令本道監司嚴加勘律。此後毋敢更爲上言之意。亦爲嚴飭。
정조 0년 · 강
命李夢齡査啓。下該曹稟處。
정조 0년 · 목
敎曰。觀此平安監司査啓。李夢齡之上言。可謂疑晦。爲子訟冤。人之常情。而細看文案。似有疑端。而徑先處分。殊非求生於必死之意。此啓本下該曹。從所見稟處。以副予重民命之意。
정조 0년 · 강
命壽進龍洞宮任。發問目嚴査。
정조 0년 · 목
敎曰。初見該宮任之招。有此査啓之命矣。今見嶺伯啓本。蔚山等邑之壽進龍洞。無土之出稅後。如前收稅。有土之出稅後。與前無減。渠輩所供。多有徑庭。以此傳敎。參互査啓。宮任處。發問目嚴査。而向聞該宮任老不解事云。當宮宮任中。伶利解事者。捉致査問事。分付刑曹。
정조 0년 · 강
推京畿監司趙時俊。
정조 0년 · 목
敎曰。觀此畿伯啓本。初以蹤跡閃倏。行止無常爲辭。末以不得捕捉之意結語。焉用此巡營爲哉。京畿監司趙時俊推考。更加嚴飭討捕諸營。刻期捕捉。若復遲緩。該鎭營將難免重罪。以此亦爲嚴飭事。下諭于京畿監司。
정조 0년 · 강
命木綿三同。綿細一同。布一同。入于 王大妃殿。
정조 0년 · 강
命中官方得賢分揀。問安遲滯中官禁推。符驗不爲待令中官拿處。
정조 0년 · 목
因得賢拿處傳旨。敎以。分揀。○敎曰。問安遲滯各殿承傳色中官。一傡禁推。又敎曰。符驗不爲侍令。當該中官拿處。
정조 0년 · 목
敎曰。奏御文字。何等重大。而以省記觀之。姓名則雖一字誤書。猶爲不察。況許多姓名之誤書者乎。入直堂郞。爲先從重推考。以此觀之。禁喧禁雜之不能可知。其令申飭。
정조 0년 · 강
秋曹以韓命周捉得嚴囚啓。
정조 0년 · 목
敎曰。韓命周之尙不捕捉。事極駭然。令左右捕廳嚴加譏詗。○刑曹啓言。罪人韓命周。多發刑差。四散譏詗矣。命周自廣州上京之路。今已捉得。所當依傳敎杖配。而臺啓方張。不得循例擧行。爲先嚴囚。
정조 0년 · 강
行 孝明殿冬至節 享。